Príloha k upresneniu informácií o objekte


Drevenica – zrub sa nachádza v areály spoločnosti Osada DALLAS, spol. s r.o.. Areál tvorí kopcovitý terén o rozlohe 80 ha ohraničený zväčša lesom, trochu lúkami a od vstupu obcou Kľačno. Hneď za zrubom je senník a vedľa cca 15 m je maštaľ s koňmi a hovädzím dobytkom ( zajace ). Obec Kľačno je na ceste z Prievidze do Žiliny 17 km od Prievidze.


Hostia sú sami, ale v areály denne pracujeme okolo zvierat a so zvieratami. Zrub je ohraničený z dvoch strán oplôtkom pre zvieratá na voľnej paši, senníkom a za posedením – terasou hospodárskou časťou – maštaľou. 


Veľkosť a vybavenosť zrubu umožní aj pobyt dvoch rodín, prípadne aj viac skupín v menších počtoch.

Pobyt so psom by bol teoreticky možný, ale areál strážia naši traja psy, ktorý sú zvyknutý na prítomnosť cudzích ľudí, ale prítomnosť ďalšieho psa by bola problematická a išlo by hlavne o bezpečie nového člena.

Areál je iba čiastočne oplotený ale vzhľadom na skutočnosť, že sa jedná o 80 ha nedá sa v tomto prípade hovoriť o uzavretom priestore. Všetci rekreanti a návštevníci sa pohybujú voľne po areály, jeho lúkách a okolitých lesoch.

Dostupnosť je skoro vždy autom. Parkovanie je priamo v areály pred zrubom.

Kúpania sú priehrada Nitrianske Rudno 40 km, Plážové kúpalisko Prievidza 20 km, priehrada Kanianka 17 km, kúpalisko Čajka Bojnice 20km.

Iné možnosti sú hlavne zber húb a liečivých bylín, ktoré rastú všade okolo.

Turistické atrakcie a popis okolia:
Obec Kľačno sa nachádza cca 17 km severne od okresného mesta Prievidza. Historický názov obce je Gajdel, na Kľačno sa obec premenovala až v roku 1948. Počas celého vývinu obce tu prevládalo nemecké obyvateľstvo. Kľačno vzniklo na zákupnom práve v druhej polovici 14. storočia. Prvá písomná správa o ňom je z roku 1413. Obec patrila panstvu Bojnice. V 16. a 17. storočí sa Kľačno vyvíjalo ako zemepanské mestečko, ktoré spustošili kuruci. V 18. storočí tu bývalo iba 18. rodín.


Stred obce sa nachádza vo výške 368 m nad morom. Chotár obce je umiestnený od 354 do 1205 m. Kľačno leží v severnej časti pravnianskeho výbežku v Hornonitrianskej kotline v úzkom údolí rieky Nitry. Chotár je na pahorkatine na svahoch Malej Fatry a pohoria Žiar. Tvoria ho vápence, staršie druhohorné kremence a granodiority. Jedľobučinami so sutinovými lesmi, miestami so smrečinami sú zalesnené len svahy pohorí. Klimaticky patrí kotlina do oblasti teplej, priľahlé pohoria do oblasti mierne teplej až chladnej. Priemerná ročná teplota v kotline je okolo 8° C a priemerný ročný úhrn zrážok je okolo 700 mm. Má nivné a hnedé lesné pôdy.


Rozvoj obce Kľačno bol výraznejší po oslobodení, keď odsunutých Nemcov nahradili repatrianti. Štátny majetok tu bol založený v roku 1950 a JRD v roku 1949, ktoré v roku 1958 prešlo do Štátneho majetku. V šesťdesiatich rokoch bola v obci na rozlohe cca 84 ha založená plantáž prievidzkého závodu Carpatia na pestovanie bobuľovín, ktorá patrila Stredoslovenským konzervárňam a liehovarom n.p. Liptovský Mikuláš. Obec Kľačno má pomerne dobré cestné spojenie s okresným mestom Prievidza, s krajským mestom Žilina a na druhej strane pohoria s Martinom a Turčianskymi teplicami.


Z turistického hľadiska je v okolí obce Kľačno niekoľko historicky, kultúrno a športovo zaujímavých lokalít. Priamo v obci sa nachádza nenáročný lyžiarsky vlek. Sú tu možnosti turistiky do okolitých pohorí a vrchov. V Nitrianskom Pravne sa zachovali meštiacke a remeselnícke domy prevažne zo 17. storočia, postavené v renesančnom ( ojedinele v gotickom ) slohu. V pôvodne gotickom kostole zo 14. storočia je hodnotný interiér a oltárny obraz od J. B. Klemensa. Tu sú možnosti turistiky do pohoria Žiar a do Strážovských vrchov. V obci Poruba sa nachádza kostol z polovice 14. storočia upravený v 15. storočí. Ornamentálne maľby na drevenom strope z polovice 17. storočia. Zachovaná ľudová architektúra – hlinené a murované domy s valbovou strechou. Fačkovské sedlo tvoriace prirodzenú hranicu medzi Malou Fatrou a Strážovskými vrchmi. Zjazdárske terény na svahoch Homôľky s lyžiarskymi vlekmi. Vodná priehrada v obci Kanianka. Národná kultúrna pamiatka v obci Bojnice – zámok. V zámockom parku ZOO, jaskyňa pod zámkom. Sírnaté kúpele známe už v 16. storočí, termálne kúpalisko. Historické jadro mesta Prievidza. Vodná nádrž na rieke Nitrica pri obci Nitrianske Pravno s plochou 8,4 ha. Najvyšší vrch sopečného pohoria Vtáčnik s nadmorskou výškou 1346 m. Z jeho vrcholovej planiny je pekný výhľad do širokého okolia.

Vo Vyšehradnom, na Kľaku a v Kláštore pod Znievom sú salaše s predajom ovčieho syra. Zrúcanina hradu Vyšehrad – bez sprievodcu. Kaštieľ v Mošovciach. Hornonitrianske múzeum v Prievidzi. Skanzen dreveníc pri Martine. Jaskyňa vo Vrícku – bez sprievodcu. 

Tenis, hokej a futbal priamo v Kľačne. Surfovanie v Kanianke a Rudne. Rybolov v Kanianke, Rudne a Lazanoch. 

